b'\n_START_ARTICLE_\nKutn\xc3\xa1 Hora\n_START_SECTION_\nPovijest\n_START_PARAGRAPH_\nKutn\xc3\xa1 Hora nastala je 1142. godine osnivanjem prvog cistercitskog samostana u \xc4\x8ce\xc5\xa1koj, Kloster Sedlitz, koji su osnovali cisterciti iz carske opatije Waldsassenu. Do 1260. godine, uz samostan, doselili su se njema\xc4\x8dki rudari i osnovali rudarsko naselje Kuttenberg, koje je navodno dobilo ime po opatskim "kutama". U srednjem vijeku bila je jedan od najve\xc4\x87ih rudnika srebra u Europi i nakon \xc5\xa1to je Vjenceslav II. donjeo kraljevski rudarski zakon grad je uvelike gospodarski oja\xc4\x8dao. Do 16. stolje\xc4\x87a se gospodarski, kulturno i politi\xc4\x8dki \xc4\x8dak nadmetao s Pragom. U Kutnoj Hori je kovan srebrnjak pra\xc5\xa1ki gro\xc5\xa1 (Prague groschen), sve do 1547. godine. God. 1409., Vjenceslav IV. je obznanio "Dekret iz Kutne Hore" kojim su na sveu\xc4\x8dili\xc5\xa1tu u Pragu \xc4\x8cesima dana tri glasa, a drugim trima narodima samo po jedan. Tijekom husitskih ratova 1420. godine, car \xc5\xbdigmund Luksembur\xc5\xa1ki je bezuspje\xc5\xa1no napadao taborite u gradu koji je dr\xc5\xbeao Jan \xc5\xbdi\xc5\xbeka. Nakon privremenog primirja, carska vojska ga je zapalila 1422. godine kako ne bi opet pripao taboritima. No, Jan \xc5\xbdi\xc5\xa1ka ga je ponovno obnovio i nastupilo je novo zlatno doba Kutne Hore._NEWLINE_God. 1526., zajedno s ostatkom \xc4\x8ce\xc5\xa1ke, Kutn\xc3\xa1 Hora je pripala austrijskim Habsburgovcima. Ubrzo je 1546. godine rudnik srebra nesretno poplavljen, a u pobuni protiv Ferdinanda I. \xc4\x8cesi su izgubili sve privilegije, a sudbinu grada su dotukle strahote Tridesetogodi\xc5\xa1njeg rata i opetovane epidemije kuge. Nakon rata bezuspje\xc5\xa1no se poku\xc5\xa1alo obnoviti rudnike i grad je nakon po\xc5\xbeara 1770. bio skoro potpuno napu\xc5\xa1ten._NEWLINE_God. 1806. postao je dijelom Austrijskog Carstva, a 1866. Austro-Ugarskog Carstva. Nakon Prvog svjetskog rata pripao je novoosnovanoj \xc4\x8cehoslova\xc4\x8dkoj Republici, a Nacisti\xc4\x8dka Njema\xc4\x8dka ga je od 1939. do 1945. uklopila u \xc4\x8ce\xc5\xa1ki protektorat. Od 1945. bio je dijelom komunisti\xc4\x8dke \xc4\x8cehoslova\xc4\x8dke, sve do 1993. godine i mirnog razjedinjenja \xc4\x8ce\xc5\xa1ke i Slova\xc4\x8dke._NEWLINE_Danas je Kutn\xc3\xa1 Hora industrijski grad, kojem pogoduje dobra prometna povezanost i blizina glavnog grada.'